Správa zo zahraničnej pracovnej cesty

1. Účastník ZPC

Meno:						Ing. Elena Malíková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		riaditeľka odboru 
Znalosť jazykov:                                           anglický, francúzsky a ruský jazyk 

2. Zahraničná pracovná cesta

Štát: 						Rakúsko
Mesto:						Viedeň
Vykonaná v dňoch: 				05. -06. 07.2012
Prijímajúca organizácia: 			SportEconAustria
Účel cesty:	Seminár k metodologickým aspektom tvorby satelitného účtu športu
Spôsob financovania: 	Ministerstvo školstva, vedy, výskumu a športu SR

3. Rámcový program pobytu

štvrtok, 31. mája 2012
Príchod účastníkov
Seminár k metodologickým aspektom tvorby satelitného účtu športu

piatok, 1. júna 2012
Seminár k metodologickým aspektom tvorby satelitného účtu športu 
(pokračovanie)
Odchod účastníkov

4. Všeobecné informácie k problematike

Ekonomické aspekty športu a vytváranie politík, stratégií a postupov založených na relevantných poznatkoch a dôkazoch sú jednou z prioritných tém EÚ pre spoluprácu v športe. 
Rada EÚ pre vzdelávanie, mládež, kultúru a šport rozhodla na základe pracovného plánu EÚ pre šport 2011-2014 ustanoviť šesť expertných skupín ako pracovnú metódu vykonávania tohto plánu. Jednou z nich je aj expertná skupina „Športové štatistiky“, ktorá nadviazala na prácu bývalej neformálnej pracovnej skupiny EÚ „Šport a ekonomika“. Jej úlohou je vypracovať metodiku zberu dát k zmeraniu ekonomických prínosu v športovom sektore na úrovni EÚ v súlade s tzv. Vilniuskou definíciou športu a merať efektívnosť vložených prostriedkov do športu vzhľadom na ekonomický rast prostredníctvom tzv. športového satelitného účtu. Športové satelitné účty existujú zatiaľ len v štyroch členských štátoch EÚ - v Rakúsku, na Cypre, v Poľsku a vo Veľkej Británii. Cieľom expertnej skupiny EÚ „Športové štatistiky“, je podporiť tvorbu národných športových satelitných účtov aj v ďalších členských štátoch EÚ.
Ďalšou z úloh tejto expertnej skupiny je zistiť uskutočniteľnosť vytvorenia monitorovacej funkcie športu na úrovni EÚ určenej k analýze trendov, zberu dát, interpretácii štatistík, podpore výskumu, realizácii prieskumov a štúdií a k podpore výmeny informácií. Európska komisia preto spustila štúdiu na zistenie prínosu športu vzhľadom na strategické ciele EÚ v zmysle rastu a vytvárania pracovných miest. Štúdia prínosu športu k ekonomickému rastu a zamestnanosti v rámci EÚ bude slúžiť k zisteniu makroekonomickej dôležitosti športového sektora vo všetkých členských štátoch EÚ, konkrétne rastu a potenciálu zamestnanosti. Jedným zo špecifických cieľov štúdie je vyvinúť metodologickú koncepciu, ktorá bude brať do úvahy ekonomický dopad športu na národnej úrovni ako aj na úrovni EÚ.

5. Stručné zhrnutie rokovania

Seminár otvoril a viedol výkonný riaditeľ rakúskeho Inštitútu pre ekonomiku športu SportsEconAustria Dr. Christian Helmenstein, ktorý predstavil športový satelitný účet v Rakúsku založený na relevantných štatistických údajoch slúžiaci ako nástroj na vyhodnotenie efektívnosti vložených prostriedkov do športu vzhľadom na ekonomický rast a zamestnanosť. Program seminára pozostával z týchto prednášok a praktických cvičení: 

•	Praktický úvod do maticovej algebry, operácie s maticami, inverzia matíc.
•	Základná input/output analýza satelitného účtu športu spojená s praktickým predvedením prezentovaných postupov v Exceli.
•	Vplyvy zamestnanosti a fiškálne vplyvy ma investície v športe spojené s praktickým cvičením v Exceli.
•	Námety, koncepcie a aplikácie satelitného účtu spojené  s praktickou ukážkou satelitného účtu športu.
•	Kalkulácia satelitného účtu: rozšírenie tabuľky input/output, vyhľadávanie a zhromažďovanie údajov so vzťahom k športu.
•	Bilancia matice medziproduktov RAS a TRAS a tréning kalkulácie satelitného účtu športu.

Cieľom seminára bolo získať vedomosti o metodike zberu údajov a porovnávaní výstupov. Hlavnými aktérmi boli zástupcovia ministerstiev, štatistických úradov a športových inštitúcií členských štátov EÚ, ktoré už majú, ale aj tých, ktoré plánujú takýto účet vytvoriť.

6. Závery a odporúčané návrhy

Za rezort školstva zabezpečuje v súčasnosti niektoré štatistické zisťovania zamerané na oblasť športu ÚIPŠ, avšak rozsah týchto údajov nepostačuje na realizáciu satelitného účtu športu. Tento potrebuje údaje z jednotlivých výrobných odvetví, produkujúcich tovary a služby pre šport a nadväzné činnosti ako sú dopravné prostriedky, dopravná infraštruktúra, výdavky na hotely a  reštaurácie,  odevy, obuv, potraviny, nápoje, farmaceutické výrobky, športové zbrane a výstroj, výstavba a prevádzka športových zariadení, mediálna tvorba, tlač, športové filmy a videá, ortopedické a  optické pomôcky, jazdecké kone, veterinárna služba, tréning  a preprava športovcov, poistenie a dôchodkové zabezpečenie, sociálna ochrana športovcov, zdravotná starostlivosť, výskum a vývoj, tanečné školy, masážne salóny, fitnes centrá, lotérie a celý rad ďalších položiek. 
Seminár poskytol metodologické základy nevyhnutné na realizáciu športového satelitného účtu v SR, pričom jeho samotná realizácia závisí od prehĺbenia spolupráce medzi SŠSŠ MŠVVaŠ SR, ŠÚ SR a ÚIPŠ. 
Odporúčaným návrhom je zrealizovať stretnutie zástupcov SŠSŠ MŠVVaŠ SR, ŠÚ SR a ÚIPŠ, na ktorom by boli prerokované otázky spojené s realizáciou satelitného účtu športu. Účelom stretnutia by malo byť zmapovanie dostupnosti dát potrebných pre zriadenie satelitného účtu športu v SR a rozdelenia kompetencií pri jeho následnej realizácii. V prípade potreby spustenia nových zberov bude potrebné prerokovať aj ich personálne a finančné zabezpečenie.

7. Osobitne vyhodnotený očakávaný prínos ZPC

	Počas rokovaní boli získané informácie, ktoré budú využité pri novelizácii právnych predpisov a tvorbe koncepcií. 

8. Spôsob zverejnenia výsledkov ZPC, prenos získaných informácií

Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 13. júla 2012

Správu vypracovala: Ing. Elena Malíková

Správu schválil: Ing. Ladislav Čambal